CELEX: C2007/269/62
Language: el
Date: 2007-11-10 00:00:00
Title: Υπόθεση C-427/07: Προσφυγή της 14ης Σεπτεμβρίου 2007 — Επιτροπή των Ευρωπαϊκών Κοινοτήτων κατά Ιρλανδίας

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/36
            
         Προσφυγή της 14ης Σεπτεμβρίου 2007 — Επιτροπή των Ευρωπαϊκών Κοινοτήτων κατά Ιρλανδίας
   (Υπόθεση C-427/07)
   (2007/C 269/62)
   Γλώσσα διαδικασίας: η αγγλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: D. Recchia και D. Lawunmi)
   
      Καθής: Ιρλανδία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Ιρλανδία, μη θεσπίζοντας τα αναγκαία μέτρα, κατ' εφαρμογή των άρθρων 2, παράγραφος 1, και 4, παράγραφοι 2, 3 και 4, της οδηγίας 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (1), όπως τροποποιήθηκε με την οδηγία 97/11/ΕΚ του Συμβουλίου, ώστε να διασφαλίσει ότι πριν από την έκδοση της άδειας τα σχέδια που ενδέχεται να έχουν σημαντικές επιπτώσεις στο περιβάλλον και υπάγονται στην κατηγορία των έργων κατασκευής δρόμων που καλύπτονται από το παράρτημα II, σημείο 10, στοιχείο ε', της οδηγίας 85/667 θα υποβάλλονται σε συγκεκριμένη διαδικασία χορήγησης άδειας και στην εκτίμηση των επιπτώσεών τους σύμφωνα με τα άρθρα 5 έως 10 της οδηγίας 85/337, παρέβη τις υποχρεώσεις που υπέχει από την οδηγία αυτή,
            
         
               —
            
            
               να διαπιστώσει ότι η Ιρλανδία, μη θεσπίζοντας όλες τις αναγκαίες νομοθετικές, κανονιστικές και διοικητικές διατάξεις για τη συμμόρφωσή της με τα άρθρα 3, παράγραφοι 1, 3, 4, 5, 6 και 7, και 4, παράγραφοι 1, 2, 3, 4, 5 και 6, της οδηγίας 2003/35/ΕΚ (2) του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με τη συμμετοχή του κοινού στην κατάρτιση ορισμένων σχεδίων και προγραμμάτων που αφορούν το περιβάλλον και με την τροποποίηση, όσον αφορά τη συμμετοχή του κοινού και την πρόσβαση στη δικαιοσύνη, των οδηγιών 85/337/ΕΟΚ και 96/61/ΕΚ του Συμβουλίου, ή έστω μη ανακοινώνοντας τις διατάξεις αυτές στην Επιτροπή, παρέβη τις υποχρεώσεις που υπέχει από το άρθρο 6 της εν λόγω οδηγίας,
            
         
               —
            
            
               να καταδικάσει την Ιρλανδία στα δικαστικά έξοδα.
            
         Ισχυρισμοί και κύρια επιχειρήματα
   Μεταφορά της οδηγίας 85/337/ΕΟΚ στο εσωτερικό δίκαιο
   Η Επιτροπή φρονεί ότι η Ιρλανδία δεν έχει μεταφέρει πλήρως την οδηγία 85/337 στην εσωτερική νομοθεσία της, διότι δεν έχει θεσπίσει διατάξεις που να διασφαλίζουν την επίτευξη των αποτελεσμάτων που επιδιώκονται με τα άρθρα 2, παράγραφος 1, και 4 σε σχέση με τα σχέδια ιδιωτικών έργων κατασκευής δρόμων. Η Επιτροπή φρονεί ότι τα σχέδια ιδιωτικών έργων κατασκευής δρόμων (που υποβάλλονται από ιδιωτικούς φορείς) εμπίπτουν στο πεδίο εφαρμογής της οδηγίας 85/337/ΕΟΚ. Επιπλέον, δεν υπάρχει καμία βάση για τεκμήριο ότι τα σχέδια αυτά δεν έχουν σημαντικές επιπτώσεις στο περιβάλλον. Η μη υπαγωγή των σχεδίων έργων κατασκευής δρόμων που υποβάλλονται από ιδιωτικούς φορείς στη σχετική διαδικασία ισοδυναμεί με παράβαση των υποχρεώσεων που επιβάλλουν στην Ιρλανδία τα παραπάνω άρθρα της οδηγίας.
   Μεταφορά της οδηγίας 2003/35/ΕΟΚ στο εσωτερικό δίκαιο
   Η Επιτροπή ισχυρίζεται ότι η Ιρλανδία έχει παραλείψει να θεσπίσει και να γνωστοποιήσει στην Επιτροπή όλα τα εθνικά μέτρα που είναι αναγκαία για τη συμμόρφωση με τα άρθρα 3 και 4 της οδηγίας 2005/35, πράγμα που αποτελεί παράβαση του άρθρου 6 της οδηγίας αυτής. Ειδικότερα, το άρθρο 3, παράγραφοι 1, 3, 4, 5 και 6, της οδηγίας επιφέρει συγκεκριμένες τροποποιήσεις σε πολλά άρθρα της οδηγίας 85/337. Η Ιρλανδία δεν αμφισβητεί ότι η μεταφορά της οδηγίας καθιστά αναγκαίες ορισμένες τροποποιήσεις τόσο της ιρλανδικής νομοθεσίας για τη χωροταξία όσο και της νομοθεσίας που διέπει άλλα συστήματα χορήγησης αδειών. Η Ιρλανδία δεν γνωστοποίησε καμία τροποποίηση της νομοθεσίας της για τη χωροταξία εντός της προθεσμίας που της τάχθηκε με την αιτιολογημένη γνώμη και, εν πάση περιπτώσει, δεν έχει γνωστοποιήσει ακόμη νομοθετικές διατάξεις που να διέπουν όλα τα άλλα συστήματα χορήγησης αδειών. Τα άρθρα 3, παράγραφος 7, και 4, παράγραφος 4, της οδηγίας επιβάλλουν την ύπαρξη όχι μόνο δυνατοτήτων προσφυγής κατά των λαμβανόμενων αποφάσεων, αλλά και συστημάτων που να προβλέπουν συγκεκριμένες εγγυήσεις. Ακόμη και αν γίνει δεκτός ο ισχυρισμός της Ιρλανδίας ότι το ισχύον σύστημα δικαστικού ελέγχου ανταποκρίνεται στις προϋποθέσεις των άρθρων 3, παράγραφος 7, και 4, παράγραφος 4, η Ιρλανδία δεν παρέσχε επαρκή στοιχεία για την τήρηση των υποχρεώσεων που επιβάλλει το άρθρο 6, παράγραφος 1, δεύτερο εδάφιο, της οδηγίας.
   
      (1)  ΕΕ L 175, σ. 40.
   
      (2)  ΕΕ L 156, σ. 17.